Punts Violeta en les Falles 2024
13 de març de 2024

Les Falles de l'Eliana tornaran a comptar un any més amb Punts Violeta, uns espais que busquen sensibilitzar la ciutadania de les agressions sexistes en les festes així com atendre, informar i ajudar les víctimes. L'objectiu d'aquestes accions és conscienciar, previndre i gaudir aquestes festes sota el respecte cap a les dones, sense assetjament ni humiliació masclista, convertint així l'Eliana en un municipi lliure de violències sexistes durant les festivitats josefines.

Des de la Regidoria de Polítiques d'Igualtat, es coordinen aquests punts junt amb les àrees de Cultura Festiva i Seguretat Ciutadana, i amb la col·laboració de les quatre comissions de l'Eliana. D'aquesta forma s'ha instal·lat ja, el passat 2 de març, en la primera nit de revetla després de la cavalcada i tornarà divendres 15 a la Falla El Mercat, dissabte 16 a la de la Verge del Carme, diumenge 17 a la Falla Josep Antoni, Puríssima i Major i finalitzarà el recorregut dilluns 18 en la Falla l'Antic Molí-Les Casetes.

L'Ajuntament continua així amb les accions integrades dins del I Pla d'Igualtat Municipal 2022-2026 i programes de prevenció de la violència masclista.